Գրիգոր Տաթևացին (1346-1410) համարվում է մեր Եկեղեցու ներկայիս վարդապետական կարգի հայրն ու հիմնադիրը: Հայ մեծանուն հայրապետներն ու վարդապետներն առհասարակ ազնվական ծագում են ունեցել, իսկ Գրիգոր Տաթևացին գալիս է ժողովրդի ցածր խավից: Հայրը` Սարգիսը, արհեստավոր էր: Գաղթելով Վանա լճի մոտ գտնվող Արճեշ քաղաքից, հաստատվել էր Վայոց ձորում և ամուսնացել փարպեցի բարեպաշտ մի գեղջուկ կնոջ հետ: Նրանց դուստրերն ապրում էին, իսկ արու զավակները ծնվելիս մահանում էին: Մի օր երազում Գրիգոր Լուսավորիչ հայրապետը երևում է մորը և առկայծող լապտեր տալիս ու ասում. «Մի որդի պիտի ունենաս, որն այս առկայծող լապտերը կբոցավառի»: 1346 թ. ծնվում է Գրիգորը: